৩.১৩। উপরের আয়াতে আমরা অসুন্দর ও অশুভ মনোদশার আরেকটি চিত্র পাই। অন্যের প্রতি হিংসা-বিদ্বেষের পোষকরা অন্যের মঙ্গলে অখুশি হয় আর বিপদে উল্লসিত হয়। এর বিপরীতে আল্লাহ সুন্দর ও বীরোচিত মনের চিত্র এঁকেছেন। এখানে দুটো গুণ ও একটি চিন্তার কথা বলা হয়েছে: (ক) ধৈর্য বা মানসিক দৃঢ়তা, (খ) সচেতনতা, সতর্কতা, সজাগতা এবং (গ) আল্লাহর উপর নির্ভরশীলতা। এই (গ)-তে উল্লেখিত চিন্তনীয় বিষয়টি হচ্ছে: হিংসার বিপরীতে বিশ্বাসীরা পাল্টা হিংসা-বিদ্বেষের পথ, নিষ্ঠুরতার বিপরীতে পাল্টা নিষ্ঠুরতার পথ অবলম্বন করে না; তারা ধৈর্য ধরে, সজাগ থাকে এবং আল্লাহর উপর নির্ভর করে। যেসব মানুষ মনে করে যে, হিংসুকদেরকে আল্লাহ নয়, শয়তান সৃষ্টি করেছে, প্রতিপালন করছে, তাদের প্রকৃতি শয়তান নির্ধারণ করেছে এবং তাদের উপর আল্লাহর কোন নিয়ন্ত্রণ নেই, সেসব মানুষ অহিংসা, মমতা ও ন্যায়ের ধর্মের নীতি লঙ্ঘন করে নিজেরাই নিজেদের রক্ষা করতে চায়।